รู้จัก Wendy's เชนฟาสต์ฟูด แฮมเบอร์เกอร์ ที่ใหญ่เป็นอันดับ 3 ของโลก
รู้หรือไม่ Wendy's คือเชนฟาสต์ฟูด ประเภทแฮมเบอร์เกอร์ ที่ใหญ่เป็นอันดับ 3 ของโลก ซึ่งเป็นรองเพียงแค่ McDonald's และ Burger King เท่านั้น นอกจากนี้ Wendy's ยังเคยเข้ามาเปิดสาขาในประเทศไทย แต่สุดท้ายก็ต้องปิดกิจการไป..
5 มี.ค. 2564

รู้จัก Wendy's เชนฟาสต์ฟูด แฮมเบอร์เกอร์ ที่ใหญ่เป็นอันดับ 3 ของโลก /โดย ลงทุนแมน
รู้หรือไม่ Wendy's คือเชนฟาสต์ฟูด ประเภทแฮมเบอร์เกอร์ ที่ใหญ่เป็นอันดับ 3 ของโลก
ซึ่งเป็นรองเพียงแค่ McDonald's และ Burger King เท่านั้น
นอกจากนี้ Wendy's ยังเคยเข้ามาเปิดสาขาในประเทศไทย
แต่สุดท้ายก็ต้องปิดกิจการไป..
แล้วเรื่องราวของ Wendy's น่าสนใจอย่างไร ?
และเชนฟาสต์ฟูดเจ้านี้ขายดีแค่ไหน ?
ลงทุนแมนจะเล่าให้ฟัง..
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Wendy's คือ เชนร้านอาหารฟาสต์ฟูด ที่ถูกก่อตั้งขึ้นในปี 1969 หรือเมื่อประมาณ 52 ปีที่แล้ว
โดยคุณ Dave Thomas
ซึ่งเขาได้เปิดร้านแห่งแรกขึ้นที่เมืองโคลัมบัส รัฐโอไฮโอ ประเทศสหรัฐอเมริกา
และได้ใช้ชื่อ Wendy's พร้อมกับโลโกรูปเด็กผู้หญิงผมสีแดง ที่ได้รับแรงบันดาลใจมาจากลูกสาวของเขานั่นเอง
โดยแบรนด์ Wendy's ได้สร้างชื่อจากการใช้เนื้อแฮมเบอร์เกอร์ “ทรงสี่เหลี่ยม” 
เพื่อให้ลูกค้าสามารถมองเห็นชิ้นเนื้อแฮมเบอร์เกอร์ ที่ยื่นออกมานอกตัวขนมปังวงกลมได้อย่างชัดเจน
และเนื้อแฮมเบอร์เกอร์ของ Wendy's จะมีความพิเศษอีกอย่างคือ ในสาขาที่สหรัฐฯ และแคนาดา จะใช้เนื้อสด ที่ไม่ผ่านการแช่แข็ง เพื่อให้ลูกค้าได้ทานวัตถุดิบที่สดใหม่ และจะถูกปรุงใหม่ตามแต่ละออเดอร์
นอกจากเมนูดังอย่างแฮมเบอร์เกอร์แล้ว 
Wendy's ยังมีสินค้าขึ้นชื่อเป็น สลัด และ Frosty ซึ่งเป็นขนมหวานที่มีลักษณะคล้ายไอศกรีมและมิลก์เชก
โดยหลังจากที่คุณ Dave Thomas ก่อตั้ง Wendy's ไปได้เพียง 7 ปี
เขาก็สามารถนำบริษัทจดทะเบียนเข้าตลาดหุ้น NASDAQ ของสหรัฐฯ ได้สำเร็จ
และที่น่าสนใจคือ Wendy's ถือเป็นแบรนด์ฟาสต์ฟูดเจ้าแรก ๆ ที่เริ่มมีการนำบริการ Drive Thru เข้ามาใช้เพื่ออำนวยความสะดวก และประหยัดเวลาลูกค้าที่ไม่ต้องวนหาที่จอดแล้วค่อยเดินไปต่อคิวสั่งซื้ออาหารอีกที
นอกจากนี้ Wendy's ยังเป็น “แบรนด์แรก” ที่คิดค้น “ชุดเมนูสุดคุ้ม” 
ซึ่งช่วยกระตุ้นให้ลูกค้าซื้อสินค้าและจ่ายเงินเพิ่มขึ้น โดยที่ตนยังรู้สึกว่าได้รับความคุ้มค่าอยู่..
การคิดค้นสินค้าและบริการใหม่ ๆ ของ Wendy's ดูเหมือนจะไปได้สวย และช่วยให้บริษัทสามารถเติบโตไปได้อย่างต่อเนื่อง
โดยในปัจจุบัน Wendy's มีมูลค่าบริษัทประมาณ 1.2 แสนล้านบาท
และมีสาขาทั้งหมดกว่า 6,788 แห่ง ใน 31 ประเทศ
ที่น่าสนใจคือ โมเดลธุรกิจของ Wendy's จะเน้นไปที่การขายแฟรนไชส์เป็นหลัก
โดยสาขาในสหรัฐฯ กว่า 5,495 แห่ง จะเป็นรูปแบบแฟรนไชส์
และสาขาที่บริษัทลงทุนเองจะมีเพียง 357 แห่งเท่านั้น
ส่วนสาขาในต่างประเทศกว่า 936 แห่ง ล้วนเป็นรูปแบบแฟรนไชส์เช่นกัน
เมื่ออ่านมาจนถึงตรงนี้ หลายคนอาจสงสัยว่า Wendy's ที่มีจำนวนสาขามากขนาดนี้ รายได้ของบริษัทจะเป็นอย่างไร ?
ปี 2017 รายได้ 36,960 ล้านบาท
ปี 2018 รายได้ 48,021 ล้านบาท
ปี 2019 รายได้ 51,648 ล้านบาท
จากตัวเลขด้านบนจะเห็นว่า
ในช่วง 3 ปีที่ผ่านมานี้ บริษัทเติบโตเฉลี่ยอยู่ที่ประมาณ 18.2% ต่อปี
แต่ประเด็นที่ไม่ควรมองข้ามคือ กว่า 95% ของสาขาทั้งหมดของ Wendy's จะเป็นแฟรนไชส์
ดังนั้น รายได้ของบริษัท จึงไม่ได้หมายถึง ยอดขาย ทั้งหมดที่สินค้า Wendy's ขายได้
ซึ่งถ้าหากเรารวบรวมยอดขายทั้งหมด ทั้งจากสาขาแฟรนไชส์ และสาขาที่บริษัทขายเองได้ทั้งหมด จะทำให้ในปี 2019 Wendy's ทำยอดขายไปสูงเกือบ 3 แสนล้านบาท
ถือเป็นยอดขายสูงเป็นอันดับที่ 7 ของบรรดาเชนฟาสต์ฟูดทั้งหมดในสหรัฐฯ เลยทีเดียว
ตอนนี้หลายคนอาจเริ่มสงสัยว่า เชนฟาสต์ฟูดยักษ์ใหญ่ อย่าง Wendy's ทำไมถึงยังไม่เข้ามาทำตลาดในไทยเสียที
จริง ๆ แล้ว Wendy's เคยเข้ามาเปิดในประเทศไทยเมื่อเกือบ 30 ที่แล้ว
โดยผ่านการขายแฟรนไชส์ให้กับกลุ่มคนไทยที่เคยไปศึกษาในสหรัฐอเมริกาด้วยกัน
แต่ด้วยตลาดของร้านอาหารฟาสต์ฟูด ที่มีการแข่งขันอย่างดุเดือด ท่ามกลางบริษัทรายใหญ่มากมาย สุดท้าย Wendy's ก็ต้องเก็บกระเป๋ากลับบ้านไปในที่สุด..
ทั้งหมดนี้ก็คือเรื่องราวของ Wendy's เชนฟาสต์ฟูดยักษ์ใหญ่ ที่หลายคนอาจไม่คุ้นชื่อ
แต่ก็น่าสนใจไม่แพ้แบรนด์อื่น..
ปิดท้ายด้วยข้อมูลที่น่าสนใจ
ในปี 1995 บริษัท Wendy's เคยเข้าซื้อกิจการ Tim Hortons เชนร้านกาแฟและโดนัทชื่อดังของแคนาดา เข้ามาอยู่ภายในเครือ และในปี 2006 แบรนด์ Tim Hortons ที่กำลังเติบโตอย่างรวดเร็ว จึงได้ Spin-Off แยกบริษัท Tim Hortons ออกมา โดยมีบริษัท Wendy's เป็นผู้ถือหุ้นใหญ่แทน
ซึ่งในปี 2014 Tim Hortons ก็ได้ถูกซื้อกิจการไปอยู่ภายใต้บริษัท RBI ซึ่งเป็นเจ้าของเชนฟาสต์ฟูด อย่าง Burger King นั่นเอง..
ใครอยากรู้จักคำว่า Spin-Off คืออะไร ลองอ่านต่อได้ที่บทความนี้ 
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-2019 Annual Report